En hund i Dybvad fortjener i dag at få en ekstra godbid. For hunden levede i den grad op til titlen som menneskets bedste ven. For lidt over klokken 03 kunne en hund i en villa på Aalborgvej i Dybvad lugte røg. Og det fik hunden til at gø, så husets ejer vågnede. - Vi får en anmeldelse om en brand i villaen i Dybvad, og det viser sig, at hunden har lugtet røg i soveværelset, og at hunden får vækket husets beboer, og de skynder sig begge ud af huset uden at komme til skade, forklarer vagtchef ved Nordjyllands Politi Torben Larsen. Han fortæller, at branden opstod i el-gulvarme-installationerne i et hulrum i et badeværelse, og at røgen var trukket ind i soveværelset. - Det er heldigt, at hunden giver lyd, så husets beboer vågner, siger Torben Larsen. De tilkaldte brandfolk fik hurtigt slukket ilden, og de kunne konstatere, at ilden var opstået i forbindelse med el-gulvarmen.

Referat:
I et hus i Dybvad gik der ild i nogle el-installationer. Husets ejer blev vækket af sin hund.